ลอดช่องสิงคโปร์ สามแยกเจริญกรุง


ลอดช่องทั่วไปที่เรา เห็นๆกันกะมีสองแบบ คือลอดช่องไทยน้ำกะทิหวาน หอมควันเทียนอ่อนๆ กับอีกแบบนึงเป็นลอดช่องสิงคโปร์ เนื้อหนึบๆใสๆ ซึ่งทั้งสองชนิดนี้หาได้ได้ไม่ยากทั้งคู่เลยครับ แต่ถ้าพูดถึงลอดช่องสิงคโปร์ ที่เปิดมานานแล้วมีคนกล่าวขานกันมากๆ ก็คงหนีไม่ พ้นร้านนี้อย่างแน่นอนครับ "สิงคโปร์โภชนา"


ตัวร้านเป็นตึกแถว 2 คูหา ค่อนข้างมีอายุพอสมควรครับ เพราะร้านนี้ตกทอดมาเป็นรุ่นที่สอง ก็ 60 กว่าปีแล้ว ถือเป็นร้านต้นตำรับ ลอดช่องสิงคโปร์เลยก็ว่าได้ เพราะที่มาก็คือร้านนี้ ไปตั้งอยู่หน้าโรงหนังสิงคโปร์ หรือโรงหนังเฉลิมบุรี คนเลยเรียกติดปากมาจนถึงทุกวันนี้

ลอดช่องสิงคโปร์ของที่นี่ ทำสดใหม่ทุกวันครับ แป้งเหนียว นุ่ม รสชาติหวาน กลมกล่อมดี ชื่นใจมากครับ ที่สำคัญที่นี่ไม่ใส่สารกันบูดนะครับ สนนราคาลอดช่องสิงคโปร์ หวานหอมชื่นใจที่แก้วละ 22 บาทครับผม 


นอกจากลอดช่องขึ้นชื่อแล้ว ทางร้านมีก๋วยเตี๋ยวลูกชิ้นหมูขายด้วยนะครับ ชามละ 40 บาท ลูกชิ้นหมูเนื้อหนึบหนับ เด้งดี รสชาติกลางๆครับ 


ร้าน นี้อยู่ตรงสามแยกเจริญกรุง (สามแยกหมอมี) เดินทางมาไม่ยากครับ ไม่ไกลจากหัวลำโพงเท่าไหร่ วิธีเดินทางมาผมอาศัยจอดรถที่หัวลำโพง หรือไม่ก็นั่ง MRT ลงสถานีหัวลำโพง แล้วเดินมาประมาณ 10 กว่านาทีก็ถึงแล้วครับ

เวลาเปิดร้าน 11:00 - 21:00  หยุดทุกวันพฤหัสฯ
โทร : 02 221 5794
Facebook : https://www.facebook.com/lodchongsg/

